รัฐบาลไทย-ข่าวทำเนียบรัฐบาล-ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ มอบนโยบายการขับเคลื่อนนโยบายของ ศธ. ที่สงขลา
วันพฤหัสบดีที่ 12 ตุลาคม 2560
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ มอบนโยบายการขับเคลื่อนนโยบายของ ศธ. ที่สงขลา
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ มอบนโยบายในการประชุมขับเคลื่อนนโยบายกระทรวงศึกษาธิการ ให้กับคณะกรรมการศึกษาธิการจังหวัด, อ.ก.ศ.จ., หัวหน้าหน่วยงานทางการศึกษา และผู้อํานวยการสํานักงานเขตพื้นที่การศึกษาประถมศึกษา/มัธยมศึกษาในจังหวัด
ข่าวสํานักงานรัฐมนตรี529/2560
มอบนโยบายการขับเคลื่อนนโยบายของ ศธ. ที่สงขลา
เมื่อวันพุธที่ 11 ตุลาคม 2560 ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการมอบนโยบายในการประชุมขับเคลื่อนนโยบายกระทรวงศึกษาธิการ ให้กับคณะกรรมการศึกษาธิการจังหวัด, อ.ก.ศ.จ., หัวหน้าหน่วยงานทางการศึกษา และผู้อํานวยการสํานักงานเขตพื้นที่การศึกษาประถมศึกษา/มัธยมศึกษาในจังหวัดสงขลา ณ ห้องประชุมสมิหลา สํานักงานศึกษาธิการจังหวัดสงขลา โดยว่าที่ร้อยตรี ไชยวุฒิ วุฑฒิรักษ์ ผู้ช่วยเลขานุการรัฐมนตรีว่าการกระทรวงศึกษาธิการ, นายศักระ กปิลกาญจน์ รองผู้ว่าราชการจังหวัดสงขลา ตลอดจนนายพีรศักดิ์ รัตนะ ผู้ตรวจราชการกระทรวงศึกษาธิการ เข้าร่วมด้วย
ม.ล.ปนัดดา ดิศกุลกล่าวว่า การรับราชการถือเป็นกําไรชีวิต ทําให้ได้ฝึกฝนตนให้มีระเบียบ มีวินัย และเมตตาจิต เป็นสุภาพชนที่ไม่ถือตัว แต่ในทางกลับกัน จะต้องมีความอ่อนน้อมถ่อมตน พยายามทํางานในหน้าที่อย่างเต็มที่ โดยเฉพาะข้าราชการในวงการศึกษาด้วยแล้ว ยิ่งต้องมีจิตใจที่ดีงาม ดูแลเอาใจใส่ลูกหลานเยาวชนด้วยความรัก ความเข้าใจ และเอื้ออารี ควบคู่ไปกับการใช้ความรู้ความสามารถอย่างครบถ้วนรอบด้าน ตลอดจนทํางานด้วยความพินิจพิเคราะห์อย่างรอบคอบถี่ถ้วน ทําด้วยความยับยั้งช่างใจ เรียกได้ว่า ต้องไม่ผลีผลาม เพื่อที่จะเป็นตัวอย่างให้เด็กเยาวชน ได้เห็น ได้ดู ได้ทําตาม และทําให้เด็กได้เลียนแบบในที่สุด และยิ่งมีผู้ใหญ่ที่เป็นแบบอย่างที่งดงามมากเท่าไร ก็จะทําให้สังคมงดงามมากขึ้นตามไปด้วย
ทั้งนี้ ม.ล.ปนัดดา กล่าวฝาก ศธจ.สงขลา ช่วยขับเคลื่อนงานด้านการศึกษาในพื้นที่ให้เกิดผลลัพธ์อย่างเป็นรูปธรรม อาทิ
ส่งเสริมการเรียนการสอนวิชา STEMเพื่อยกระดับขีดความสามารถในการแข่งขันของผู้เรียน ที่จะเติบโตเป็นผู้ใหญ่เพื่อไปพัฒนาพื้นที่ให้มีความเจริญรุ่งเรือง
การจัดฝึกอบรมนอกหลักสูตรเพื่อการมีงานทํา มีทักษะการทํางานและสร้างรายได้ซึ่งเป็นการดําเนินรอยตามเบื้องพระยุคลบาทในหลวงรัชกาลที่ 10 ที่ให้จัดการศึกษาเพื่อมุ่งสร้างพื้นฐานแก่ผู้เรียน ให้มีงานทํา มีอาชีพสุจริต
ผลักดันนโยบายส่งเสริมคุณธรรมจริยธรรมด้วยกระบวนการลูกเสือ เนตรนารี โดยในฐานะที่เป็นประธานคณะกรรมการลูกเสือแห่งชาติ พยายามเร่งดําเนินงานในหลายส่วน โดยยึดหลักธรรมาภิบาลและการบูรณาการอย่างเป็นรูปธรรม
ส่งเสริมการอ่านหนังสือโดยครูควรจัดให้มีกิจกรรม ExtraReading เริ่มจากหนังสือที่เด็ก ๆ ชอบ และเหมาะสมกับวัย เพื่อให้นักเรียนได้อ่าน ได้ฝึกย่นย่อและจับใจความจากสิ่งที่อ่าน พร้อมจดคําศัพท์และทบทวนบ่อยๆ ทําให้ได้ฝึกทักษะภาษาอังกฤษเป็นประจําสม่ําเสมอ เป็นการค่อย ๆ ฝึกฝนไปทีละระดับ ก็จะทําให้สามารถสื่อสารด้วยความเชื่อมั่นได้ในที่สุด
ให้ผู้ปกครอง ชุมชน และศิษย์เก่า เข้ามามีส่วนร่วมพัฒนาสถานศึกษามากขึ้น
มีมาตรการป้องกันอุบัติเหตุของสถานศึกษาต่าง ๆโดยร่วมมือกับเจ้าหน้าที่ตํารวจ กรมป้องกันและบรรเทาสาธารณภัย เพื่อจัดกิจกรรมหรืออบรมให้ความรู้แก่ลูกหลานเยาวชน ส่วนการจัดทัศนศึกษา ต้องดําเนินการด้วยความรอบคอบถี่ถ้วน พิจารณาอย่างรอบด้าน และกํากับดูแลเป็นพิเศษในทุกขั้นตอน
นายมนูญ บุญชูวงศ์ รองศึกษาธิการจังหวัดสงขลา รักษาราชการในตําแหน่งศึกษาธิการจังหวัดสงขลากล่าวรายงานว่า การจัดการศึกษาของจังหวัดสงขลา ดําเนินงานตามแผนพัฒนาการศึกษาของจังหวัด พ.ศ.2560-2564 โดยบูรณาการกับทุกภาคส่วนที่เกี่ยวข้อง พร้อมดําเนินโครงการตามนโยบายกระทรวงศึกษาธิการ ไม่ว่าจะเป็นโครงการโรงเรียนคุณธรรม โครงการเศรษฐกิจพอเพียง โครงการโรงเรียนปลอดขยะ โครงการสร้างประสบการณ์อาชีพ (Work Experience) ร่วมกับสถานประกอบการในพื้นที่ เพื่อให้นักเรียนชั้น ม.3 ได้รู้จักโลกของอาชีพและค้นพบความถนัดของตัวเอง นอกจากนี้ ยังได้ดําเนินงานร่วมกับภาคีเครือข่ายในพื้นที่ ในการขับเคลื่อนโครงการสานพลังประชารัฐ ประจําจังหวัดสงขลา โครงการสานใจไทยสู่ใจใต้ รุ่นที่ 31 การติดตามโครงการพัฒนาคุณภาพมาตรฐานการศึกษาของนักเรียนโรงเรียนตํารวจตระเวนชายแดนและชุมชน เป็นต้น
นอกจากภารกิจดังกล่าวม.ล.ปนัดดา ได้เยี่ยมชมและพบปะกับข้าราชการและบุคลากรทางการศึกษาในหน่วยงานต่าง ๆ ซึ่งตั้งอยู่ในบริเวณสํานักงานศึกษาธิการจังหวัดสงขลา อาทิ สํานักงานส่งเสริมสวัสดิการและสวัสดิภาพครูและบุคลากรทางการศึกษาจังหวัดสงขลา, แหล่งเรียนรู้ กลุ่มนิเทศ ติดตาม และประเมินผลการจัดการศึกษา สํานักงานเขตพื้นที่การศึกษามัธยมศึกษา เขต 16, สํานักงานเขตพื้นที่การศึกษาประถมศึกษาสงขลา เขต 1 เป็นต้น
ในวันเดียวกันเวลา 10.30 น. ม.ล.ปนัดดา ดิศกุล รมช.ศึกษาธิการ เป็นประธานเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ ปีที่ 29) "ฟิตสมอง พิชิต TCAS" ติวเข้มสัญจรภาคใต้ ณ หาดใหญ่ฮอลล์ ชั้น 5 ห้างเซ็นทรัลเฟสติวัล หาดใหญ่ จ.สงขลา พร้อมกล่าวให้โอวาทแก่นักเรียนที่มาเข้าร่วมโครงการ และรับชมถ่ายทอดสดผ่านอินเทอร์เน็ต facebook:BRANDSWorldThailand ประมาณ 19,000 คน
ม.ล.ปนัดดา ดิศกุลกล่าวแสดงความขอบคุณมหาวิทยาลัยเกษตรศาสตร์ และบริษัท แบรนด์ ซันโทรี่ (ประเทศไทย) จํากัด ที่จัดโครงการดี ๆ มาอย่างต่อเนื่องยาวนานตั้งแต่ปี 2533 จนถึงปัจจุบัน ขอบคุณจากใจจริงที่ทุกภาคส่วนเอาใจใส่ลูกหลานเยาวชน ทั้งในเรื่องของการเรียนและเรื่องทางสังคม ขอให้ร่วมกันเช่นนี้ต่อไป เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช และพระองค์จะสถิตเสถียรกับเราตราบนานเท่านาน ที่เราทําดีตามรอยพระยุคลบาท
ส่วนลูกหลานนักเรียนกว่า 5,000 คน ที่เข้าร่วมคลาสติวอยู่ ณ ที่นี้ซึ่งดูเหมือนจะเป็นคลาสใหญ่ แต่หากลูกหลานมีความตั้งใจ มุ่งมั่น ติดตามสนใจอย่างเต็มที่ คลาสนี้ก็จะเล็กลงไปทันที และเมื่อผสานด้วยวิธีการฟัง ทักษะการจับประเด็นและสรุปใจความ เชื่อว่าเนื้อหาและศาสตร์ต่าง ๆ ที่ติวเตอร์พยายามถ่ายทอดให้ จะทําให้เกิดความรู้ความเข้าใจและนําไปใช้เรียน ใช้ในการศึกษาต่อในคณะและสาขาตามที่ต้องการได้อย่างแน่นอน
ขอฝากให้นักเรียนหันมาอ่านหนังสือให้มากขึ้นโดยเฉพาะการอ่านเพื่อฝึกทักษะภาษาอังกฤษด้วยตนเอง ที่อาจจะเรียกได้ว่า "Extra reading" เพื่อฝึกการอ่าน การจําคําศัพท์ เป็นคลังสะสมไว้ในหัวของเรา อาจมีจัดทอล์กโชว์หรือดูภาพยนตร์ต่างประเทศ เพื่อฝึกการฟัง ฝึกพูด ตลอดจนวิเคราะห์สถานการณ์นั้น ๆ สิ่งสําคัญคือต้องฝึกในทุกที่ที่มีโอกาส แม้เจอชาวต่างชาติก็ต้องพูดด้วยความมั่นใจ อาจจะพูดช้า ๆ แต่จะเป็นการพูดที่ช้าอย่างถูกต้อง และสามารถสื่อสารได้
ดร.ดํารงค์ ศรีพระราม รักษาราชการแทนอธิการบดีฝ่ายบริหารกิจการภายใน มหาวิทยาลัยเกษตรศาสตร์กล่าวถึงการจัดติวเข้มสัญจร ว่า เพื่อเป็นการฉลองเข้าสู่โครงการครั้งที่ 29 จึงได้เพิ่มระดับความเข้มข้นของเนื้อหา เทคนิคการจําแม่น คิดเร็ว วิเคราะห์สถานการณ์อย่างแม่นยํา ถูกต้อง จากอาจารย์ติวชื่อดังระดับประเทศ อาทิ อ.สมศรี ธรรมสารโสภณ (ภาษาอังกฤษ), อ.กรกฤช ศรีวิชัย (เคมี), อ.นิทัศน์ ยศธสาร (ภาษาไทย), อ.ภาคภูมิ อร่ามวารีกุล (คณิตศาสตร์) เป็นต้น พร้อมแจกคู่มือเตรียมสอบฟรีแก่นักเรียนที่เข้าร่วมโครงการ และสามารถดาวน์โหลดได้ฟรีที่ www.brandssummercamp.com
นวรัตน์ รามสูต, บัลลังก์ โรหิตเสถียร: สรุป
ปารัชญ์ ไชยเวช, นวรัตน์ รามสูต: ถ่ายภาพ